  Виталий Пронин 25-тӥ январе Россиысь Олимпиадая комитет шараяз, Лымшор Кореяын ортчоно Олимпиадае 169 спортсменъёс пыриськозы шуыса, соос пӧлысь 3-ез Удмуртиысь потэмын.Биатлон, бобслей, скелетон, гурезь спорт, кёрлинг, конькиен бызьылон, куасэн бызьылӥсьёслэн двоеборьезы, салазкиен нискылан, сноуборд, фигурной катание, фристайл, шорт-трек, хоккей (нылкышно но воргорон командаос) - ӵапак та амалъёсын кужымзэс эскерозы Россиысь спортсменъёс. Олимпиадае мыныны кандидатъёс пӧлын вал Удмуртиысь 15 спортсменъёс, соос пӧлысь азьвыл чакламъя 3-езлы гинэ путёвка сётэмын.Алина Загитова. Фигурной катаниея Москваын ортчем Европалэн чемпионатаз 1-тӥ инты басьтыса, Олимпиадае путёвка утӥз. Россиысь спортъя дано мастер Илья Авербух, Алиналэн нырысетӥ тренерез Наталья Антипина вормон сярысь лушкем гинэ малпасько, Олимпиадаын, пе, котьма луыны быгатэ. Алиналэн нырысетӥ «тушмонъёсыз» пӧлы пырто Россиысь Евгения Медведеваез, 2 японкаез но канадкаез.Ульяна Кайшева. Можгаысь биатлонистлы та Олимпиадаын туж секыт луоз. Дуннеысь биатлонистъёслэн кубок понна нюръяськонзылэн куд-ог люкетъёсаз ӵошатскыса, Ульяна 60 кужмоез пӧлы ӧз шедьылы, со понна эстафетаын но Европаысь спортсменъёс пӧлын ассэ ӟеч возьматӥз. Кызьы ивортэ Ижысь биатлонистъёслэн тренерзы Сергей Перевощиков, Ульяна бадӟым стартъёсы ичи пыриськылэмын. Олимпиадаын нимаз стартъёсын 20-тӥ интылэсь вылӥе ӝутскыны уз быгаты, дыр, нош суро эстафетаын медаль дорозь но сузьтӥськыны луонлыксы вань, Уля но эшъёсыз кырыж ӧз ыбылӥське ке.Евгения Дюпина. Россиысь нылкышноослэн хоккей командаязы шудэ. Коньки вылэ султӥз 7 аресаз, Владислав агаезлэсь шудэмзэ учкыны ветлэмез бере. Атайзы Андрей Евгеньевич кыдамын Глазовысь «Прогресс» командаын. Собере «Ижсталь» команда понна шудӥз. Сибирьысь физкультурая но спортъя кун университетэз йылпумъяса, тренерлэсь ужзэ бырйиз. Та вакытэ Москваын улэ, одӥгаз институтын кафедраын но «Внуково» округын нылпи тренер луыса тырше. Атайзылэн пытьыезъя вамыштэмын нылпиосыз но. Евгения, шайбаен хоккеен шудэм сяна, «ӟуч» хоккеен (шарен) но шудэ. Та вакытэ мугорзэ кыдатэ Санкт-Петербургысь «Динамо» командаын. Вормонъёсыз сярысь ке верано, 3 пол (2013-тӥ, 2015-тӥ но 2017-тӥ аръёсы) пыриськемын дуннеысь студентъёслэн универсиадаязы. Нырысетӥ араз азвесь медаль, берло аръёсы зарни медальёс утэмын.Та Олимпиадае ӧтем куно чот мыныны малпа Удмуртиысь Куасэн бызьылонъя федерациен кивалтӥсь Тамара Тихонова но. Олимпиадаын куасэн бызьылӥсьёс но Удмуртиысь спортсменъёс понна висьыны дасяське.Валентина Кутузова Туспуктэмъёс: ИТАР-ТАСС, Россиысь хоккейлэн федерациез   